‘কারও দাসত্ব করবে না ভেনেজুয়েলা,’ ট্রাম্পকে আক্রমণ দেলসি’র

ওয়েব ডেস্ক : ভেনেজুয়েলার (Venezuela) প্রেসিডেন্ট নিকোলাস মাদুরো (Nicolas Maduro) ও তাঁর স্ত্রী’কে বন্দি করেছে আমেরিকা। শনিবার এমনটাই জানিয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। এর পরেই ভাইস প্রেসিডেন্ট ডেলসি রদরিগেজকেই (Delcy Rodríguez) ভেনেজুয়েলার অন্তর্বর্তী প্রেসিডেন্ট হিসেবে বেছে নিয়েছে সে দেশের সুপ্রিম কোর্ট। কুর্সিতে বসেই ট্রাম্পকে কড়া বার্তা দিলেন দেলসি। ‘ভেনেজুয়েলা কোনওদিন কোনও সাম্রাজ্যের উপনিবেশ হবে না’, বলেও জানিয়েছেন তিনি। সঙ্গে মাদুরো ও তাঁর স্ত্রী’কে মুক্তির দাবি জানিয়েছেন তিনি।

শনিবার ভোররাতে ভেনেজুয়েলার রাজধানী কারাকাসে হামালা চালিয়েছিল মার্কিন সেনা। রাতের অন্ধকারে বন্দি করা হয় মাদুরো এবং তাঁর স্ত্রী’কে। জানা গিয়েছে, তাঁদেরকে নিউ ইয়র্কের ডিটেনশন সেন্টারে বর্তমানে রাখা হয়েছে। তার পরেই দেশের পরবর্তী প্রেসিডেন্ট কে হবে তা নিয়ে জোর জল্পনা চলছিল। এর পরেই দেলসির উপরেই সিলমোহর দিল ভেনেজুয়েলার আদালত।

আরও খবর : ভেনেজুয়েলাতেও অন্তর্বর্তী সরকার! দেশের দায়িত্ব পেলেন এই মহিলা

এমন ঘটনার পর শনিবার রাতে সাংবাদিক বৈঠক করেন মার্কিন প্রেসিডেন্ট। সেখান থেকে তিনি ঘোষণা করে বলেন, “আমরা ভেনেজুয়েলাকে পরিচালনা করতে যাচ্ছি। যতক্ষণ না পর্যন্ত আমরা একটি নিরাপদ, সঠিক এবং সুবিবেচনাপূর্ণ ক্ষমতা হস্তান্তর সম্পন্ন করতে পারছি। আমরা চাই না অন্য কেউ ক্ষমতায় আসুক। আমরা সেই একই পরিস্থিতির মুখোমুখি হই যা গত দীর্ঘ বছর ধরে চলে আসছে। তাই আমরাই দেশ পরিচালনা করতে যাচ্ছি।” তবে এ নিয়ে জোর সমালোচনার ঝড় উঠেছে। এ নিয়ে ভেনেজুয়েলার অন্তর্বর্তী প্রেসিডেন্ট দেলসি (Delcy Rodríguez) বলেছেন, ভেনেজুয়েলা কখনও কারোর দাসত্ব করবে না। মাদুরোই হলেন আমাদের নেতা। তাঁকে ও তাঁর স্ত্রী’কে মুক্তি দেওয়ার কথা বলেছেন তিনি।

ভেনেজুয়েলার তরফে অভিযোগ করা হয়েছে, ভেনেজুয়েলার তেল ও খনিজ সম্পদ দখল করতে চায় আমেরিকা (America)। সেই কারণেই এমন হামলা করা হয়। বন্দি করা হয় মাদুরো ও তাঁর স্ত্রীকে। জানা যাচ্ছে, মাদুরোর বিরুদ্ধে মাদক সন্ত্রাস, কোকেন আমদানি ও মারণাস্ত্র রাখার মতো একাধিক অভিযোগ আনা হয়েছে। তাঁর বিচার হবে মার্কিন আদালতেই।